En el Grup Papelmatic fa més de 50 anys que ens dediquem a millorar la salut i la higiene dels entorns professionals i de les persones.
Diagnostiquem les condicions d'higiene, salut i benestar laboral, dissenyem, adeqüem i equipem entorns professionals i subministrem productes d'higiene, neteja, protecció i desinfecció.
Per la sensibilitat i la naturalesa de la nostra activitat, en què la salut de les persones i el benestar del seu entorn són la prioritat de la nostra organització, prenem la responsabilitat social corporativa (RSC) com una extensió dels nostres valors, de l'enfocament que volem seguir i un eix que marca les nostres accions.
Per a nosaltres, la responsabilitat social corporativa forma part d'una manera d'entendre les coses, de treballar per créixer i millorar els nostres entorns, més enllà de l'organització mateixa.
Per què considerem rellevant mantenir una actitud proactiva?
Ens adonem que els éssers humans tendim cap a actituds reactives i no donem importància a temes rellevants fins que ens trobem en situacions complicades.
Prenem com a exemple la situació que estem vivint actualment amb l'aparició de la COVID-19 a les nostres vides.
Aquest fet ens està recordant a tots la importància que tenen la higiene i la configuració dels espais en la salut i el benestar de les persones.
Fins fa poc, molt poques persones es preguntaven si es rentaven les mans correctament o si els espais on convivim cobreixen les nostres necessitats d'una manera sostenible.
En Papelmatic fem servir com a referència un estudi publicat per l' Environmental Health Journal que exposa que, tot i tenir accés a l'aigua corrent i el sabó, només un 5% dels enquestats es renta les mans correctament.
I és que les persones reaccionem majoritàriament quan detectem un perill o una necessitat palpable.
És en aquest tipus de situacions en què pren rellevància la responsabilitat de les empreses d'avançar-se a les necessitats que puguin sorgir i d'estar preparades per evitar l'efecte negatiu d'anar a remolc de les circumstàncies.
Des del Grup Papelmatic nodrim els nostres valors des de fa anys, no tant per obligació ni pel que marquen les noves normatives, sinó perquè va intrínsec al nostre ADN.
La vocació de servei, el respecte pel medi ambient o la innovació sempre ens han caracteritzat.
Procurem avançar-nos als esdeveniments i ho fem observant les necessitats dels nostres interlocutors, escoltant-les i intercanviant idees amb tercers per fer-les créixer.
Per exemple, formem part de la junta de Respon.cat, així com dels tallers que s'organitzen sobre l'empresa saludable i els Objectius de Desenvolupament Sostenible, que ens permeten conèixer de més a prop els diferents grups d'interès.
També, el fet que se'ns reconegui amb el distintiu d'Etiqueta Responsable, ens motiva a continuar millorant.
A Efebé, empresa del Grup, fomentem l'ús de materials sostenibles que milloren la qualitat de l'aire interior per mantenir-lo net i de qualitat, com les pintures fotocatalítiques o revestiments i paviments que resisteixen neteges amb desinfectants específics per a entorns sociosanitaris.
Pel que fa a Papelmatic, que s'encarrega d'oferir solucions que garanteixin la higiene i el benestar, tenim molta cura del nostre impacte en el medi ambient.
Assegurem que les nostres cel·luloses provinguin de boscos de tala controlada i duem a terme accions per minimitzar les emissions de CO 2 que generem com a empresa, com també el fet d'estar adherits al programa d'Acords Voluntaris.
També treballem en la innovació de productes per garantir el benestar dels col·lectius més vulnerables i col·laborem amb l'Associació ASIA en la lluita contra la incontinència anal.
Aquests valors també es visualitzen en la nostra manera de treballar.
A Efebé creem espais sostenibles, ergonòmics i eficients, col·laborem amb la iniciativa Edificis Positius, participem en el programa de Diversificació Curricular de l'Ajuntament de Barcelona i fomentem la importància dels espais saludables en escoles, oficines i residències.
Papelmatic aporta el seu gra de sorra fomentant l'ús de dispensadors amb càrrega i amb escuma que contribueixen a l'estalvi d'aigua i sabó durant el rentat de les mans, entre altres accions.
La integritat també és tangible en la nostra estructura interna.
I és que fa anys que treballem per garantir la igualtat en tots els nostres àmbits per evitar discriminacions de qualsevol mena.
Però tot això no són més que indicadors.
Hem d'aconseguir que totes les organitzacions prenguin consciència de l'impacte que generen les seves accions i que l'RSC passi a ser una eina integradora per fomentar actituds positives i de creixement.
Anna Fornt, Directora d'Efebé | Imma Fornt, Directora de Papelmatic
En aquest tipus de situacions pren rellevància la responsabilitat de les empreses.
Avançar-se a les necessitats que puguin sorgir i estar preparades.